
II. 

Catolicismul in Moldova supt Alexandru-cel-Bun. 



Alexandru-cel-Bun avea nevoie de vecinii de peste Nistru pentru a-si intari 
situaţia. S'ar mai putea adaugi ca intaia lui soţie, indoielnica, Margareta, care purta 
numele bunicii lui Alexandru si era poate chiar o ruda a acesteia, se număra printre 
credincioasele Bisericii romane. De aceia Alexandru-Voda, care incepuse organisand 
Biserica răsăriteană a Moldovei si statornicind legătura cu ierarhia constantinopolitana, 
ajunse de la o vreme, - de sigur după moartea Vladicai Iosif, epitrop si sfătuitor al sau, - 
sa sprijine incercarile de cucerire ale catolicismului polon. 

La invierea episcopiei Siretiului nu era de gândit, cu toate ca regele Ludovic al 
Ungariei, ajuns si stapan al Poloniei, făcuse pe Papa sa creeze in Haliciu, pentru Galitia si 
părţile vecine, o Mitropolie catolica. La 1387, cel d'intaiu episcop de Siretiu fusese 
strămutat la Vilna, fara sa fi stat in oraşul de reşedinţa domneasca, al cărui titlu ii purta, 
înainte de ajungerea in Scaun a lui Alexandru, titlul de episcop siretean ii purta un al 
doilea polon, Ştefan Martini, un Dominican, ca si aceia cari stăteau in mănăstirea Sf. Ioan 
Botezătorul din localitate, in care se savarsiau si minuni trecute la protocol. Pe la 
inceputul veacului al XV-lea scrie din Sandomirul polon cel de-al treilea episcop, de 
acelaşi neam ca si inaintasii sai, Ioan; el atârna de Scaunul Cracoviei. Si la 1413 se 
pomeneşte un episcop, Nicolae Venatoris, din Ordinul Sf. Pavel Eremitul, apoi, in acelaşi 
an, Dominicanul Toma, concurent biruitor al celui d'intaiu, care ajunse astfel sa 
păstorească tocmai in Scardona Dalmaţiei ungureşti. Toma e si cel din urma episcop de 
Siretiu din Domnia lui Alexandru, si toţi nu inseamna altceva decât urme goale si 
pretenţii deşarte. 

In timpul când moaştele Sf. Ioan celui Nou se aduceau in Suceava, ajunsa 
reşedinţa de Mitropolit cu binecuvântarea Patriarhului, langa Alexandru stătea ca 
Doamna o Românca, ortodoxa Ana. înainte de a o lua pe dansa, Domnul s'ar fi căsătorit 
cu acea Margareta de care a fost vorba mai sus. Ea ar fi murit in cel d'intaiu salas al 
Domniei moldoveneşti, Baia săseasca, si ar fi fost ingropata in vre-o biserica de lemn a 
negustorilor catolici cari erau orăşeni cu drepturi ai Băii sau, cum i se zicea atuncea, de 
obiceiu si oficial, ai "cetăţii Moldovei", după apa ce curge in apropierea ei. Peste 
osamintele presupusei Margareta, dar de sigur pentru noua Doamna polono-lituana 
Ryngalla, cum se va arata indata, Alexandru-Voda clădi acum o mare biserica de piatra, 
in stil gotic, cu bolti si săpaturi frumoase, si-i adause chilii de mănăstire, dar nu pentru 
Dominicanii strămutaţi de la Siretiu, cari, ei, aveau grija sufleteasca a Moldovei de spre 
partea catolicilor, ci pentru Franciscani, cari se intretiau pretutindeni la lupta cu schisma. 
La 1410 biserica era gata, si un nou episcop era sa steie langa zidurile ei. 

Aceasta declaraţie de simpatie pentru catolicism trebuie pusa insa in legătura cu 
un sir de evenimente politice, care dovedesc ca nu credinţa Domnului fusese schimbata, 
ci numai motive de oportunitate-1 făcuseră sa iea unele masuri care nu corespundeau 
convingerilor sale. Anume, la 1404, Alexandru jura intaiasi data credinţa regelui 



Poloniei, lui Vladislav Iagello, pe când vecinul sau Mircea făcea politica ungureasca, 
mergând la Severin sa intampine pe Imparatul-Rege Sigismund. La 1410, Moldovenii se 
luptau la Tannenberg, in oastea polona, impotriva Cavalerilor Teutoni. La 1411, 
Alexandru făcea un imprumut regelui si capata ca zălog eventual Pocutia. Si indata, - 
după 1415, când Alexandru, mergând in Polonia, e intovarasit de Doamna sa Ana -, 
Domnul se insura a treia oara cu acea vara a lui Vladislav, Ryngalla, care voia sa-si afle 
in Moldova episcopul catolic si biserica latina. Inca din August, episcopul de Camenita 
capata voia de a sfinţi pe Ioan de Riza, Polon, ca episcop de Baia, si, in Novembre 1417, 
Ioan putea sa ocupe chiar aceste funcţii. 

In Maiu 1415 inca, atunci când Alexandru, cu Doamna Ana, făcu acea călătorie 
politica de noua inchinare la Curtea regelui Poloniei in Sniatyn, Vitold, Marele-Print al 
Lituaniei, căutând sa-si capete oarecare neatârnare politica si ştiind ca o forma 
bisericeasca deosebita trebuie sa-i corespunda, isi crea la hotarele Moldovei un nou 
Mitropolit pentru Ţinuturile sale, din care a vrut sa facă mai târziu si un regat. Din dorinţa 
de a nu supară pe regele polon Vladislav, Patriarhia din Constantinopol nu voi sa dea 
binecuvântarea ei pentru intemeierea noii diecese. Se gasira insa episcopi cari sa acorde 
celui d'intaiu Mitropolit de Chiev din noua serie, Grigorie Tamblac, binecuvântarea lor. 

Tamblac fusese, probabil, la Constantinopol, egumen al vestitei mănăstiri 
Pantocratorul, si in aceasta calitate el luase parte la solia Patriarhiei in Moldova, care 
savarsi opera de impaciuire. Cu acest prilej ramase el in tara mai multa vreme si ţinu la 
Suceava, inaintea Domnului tanar, a bătrânului Mitropolit Iosif, a clericilor si a boierilor 
mai cărturari, un sir de predici, lăudând intr'una din ele si pe noul sfanţ ocrotitor al 
Scaunului domnesc insusi, Ioan de la Cetatea-Alba. Aceste predici, care fuseseră puse in 
scris, s'au păstrat, si ele arata in Grigorie, care era de naştere Bulgar si invatase la scoală 
vestitului Patriarh de Tarnova, Eftimie, un cunoscător bun al stilului clasic in omiletica si 
un retor dibaciu. Pe vremea aceia, Tamblac, mai bucuros de Moldova "sârbeasca" decât 
de apăsătoarea atmosfera elenisanta din Constantinopol, isi zicea numai: "ieromonah al 
Bisericii moldoveneşti". Poate ca recomandatiile lui Alexandru-Voda vor fi atras luarea- 
aminte a stapanitorului lituan asupra invatatului călugăr, - si Mitropolitul moldovenesc, 
urmaş al lui Iosif, se va fi aflat intre acei episcopi cari sfinţiră pe Grigorie ca pe un 
conducător al Bisericii ruseşti din principatul lui Vitold. Cu greu ar fi găsit el oameni mai 
bucuroşi sa-1 ajute decât pe Moldoveni, in mijlocul cărora petrecuse atâta vreme, spre 
folosul lor cultural si religios. 

Hirotonisirea Mitropolitului de Chiev era un păcat fata de ierarhul 
constantinopolitan: ingaduirea politicei de sprijinire a catolicismului, la care se invoise 
Alexandru-Voda, era o alta greşeala, nu mai puţin grea. Se adaugi si o a treia pentru ca sa 
apese si mai mult pe urmaşul lui Iosif, pe al doilea Mitropolit, fara nume, al Bisericii 
moldoveneşti organisate. La 27 Decembre 1411, regele-Imparat Sigismund, - cu care 
Alexandru trăia in bune legaturi de prieteşug, ca unul ce nu ştia tratatul de impartire a 
Moldovei, pe care, in 1412, puternicul vecin ii incheiase cu Vladislav al Poloniei, alt 
prieten si mai bun, - intra in oraşul sviterian Constanta cu un strălucit alaiu, pentru a 
deschide acolo sinodul care trebuia sa inchida rana, de mult deschisa, a schismei 
Apusului, impartit intre Papa din Roma si Papa din Avignon. In Constanta veniră, pe 
langa atatia prelaţi unguri, si trimesi ai mai multor oraşe, intre care si cele ardeleneşti, 



Clujul, Alba-Iulia si Braşovul. Poftita de un suveran asa de puternic precum era 
Sigismund, Moldova, pe care la 1420 episcopul de Baia o declara "supusa stăpânirii 
temporale a lui Sigismund", isi trimese si ea delegaţi, dar numai din acele oraşe care 
aveau un număr de locuitori catolici, dintre străinii unguri, germani si saşi. Cronicarul 
sinodului, Ulrich de Richental, pomeneşte astfel pe represintantii Sucevei, Romanului, 
laşului, Harlaului, Bârladului si altor târguri prea sucit scrise ca sa se poată recunoaşte. 
Ştim ca si Chilia a avut stema ei la Constanta, precum, de alminterea, nici Muntenii n'au 
lipsit de la acest maret sinod pe care-1 presida un împărat doritor de a juca un rol mare in 
lume. In "cei doi Mitropoliti si şapte episcopi", de cari vorbeşte cronicarul, trebuie sa se 
vadă mai mulţi preoţi si egumeni decât episcopi adevăraţi. 

Ai noştri n'au avut fireşte niciun rost in hotărârea marilor probleme religioase 
pentru care fusese adunat sinodul. Dar un Mitropolit ortodox care sfinţeşte episcopi fara 
voia Patriarhiei, care ingaduie a i se da de Domn un coleg catolic, fara a protesta, si care, 
in sfârşit, lasă sa-i plece din tara delegaţi la un congres bisericesc latin, avea socoteli de 
dat la Constantinopol. El a si fost chemat acolo, cum, tot pentru tolerarea intinderii 
catolice, fusese citat odată cel d'intaiu Mitropolit al Ungrovlahiei. Sau poate, fara nicio 
citaţie, Mitropolitul Moldovei veni spre oraşul imparatesc, din partea Domnului sau, 
pentru ca sa arate împăratului bizantin, care insa nu era totdeauna stapan peste Patriarhul 
lui, ca o asemenea acţiune in materii religioase e impusa de nevoi politice ce nu se pot 
inlatura. Oricum, iata-1 pe capul Bisericii din principatul lui Alexandru-cel-Bun la 
Athyra, langa Constantinopol. 

Patriarhul nu voi sa-1 recunoască drept Mitropolit canonic, poate si pentru ca 
fusese numit dintre clericii terii, ucenicii lui Iosif si ascultătorii lui Tamblac, in loc sa fie 
trimes de la Constantinopol, dintre clericii cari, acolo, se aţineau la episcopii apropiate 
sau oricât de depărtate. împăratul lipsia, fiind dus, - inca din vara anului aceluia, 1415 -, 
in Moreia pentru a ridica vestitul zid de şese leghi, Hexamilion. In zadar staruira pentru 
Moldovean unii dintre episcopii greci aflători atunci in Capitala împărăţiei, si mai ales al 
Midiei, spuind ca e obiceiu a primi, nu numai prelaţi aflători in situaţia Mitropolitului 
moldovenesc, dar pana si Armeni, Musulmani si eretici declaraţi. Afacerea se zăbovi mai 
mult timp, si anume pana la intoarcerea împăratului Manuil, om de autoritate, care, in 
clipa când propunea cruciata Venetienilor, trebuia sa caute a nu pierde prietenia 
puternicului Domn ce stapania la gurile Dunării. Dar Patriarhul Eftimie nu asculta nici de 
sfatul împăratului insusi; numai după moartea lui, la 31 Mart 1416, Mitropolitul capata 
de la noul Patriarh, Bulgarul Iosif, poate si el vre-un ucenic de-al lui Eftimie de Tarnova, 
putinţa de a pleca, prin aceia ca i se dadura scrisorile patriarhale de intarire. 

Peste cinci ani de zile, Mitropolitul, care scăpase din greutăţile create de 
Patriarhie, văzu pe Alexandru-Voda despartindu-se, cu voie de la Roma, de soţia sa 
catolica, Ryngalla. Episcopul de Baia, Ioan, presinta cererea la l-iu Iulie 1421, si la 15 
Decembre căsătoria era deslegata, pentru inrudirea de aproape, necanonica, intre soţi. Cu 
Doamna de neam polon, pleca din Iaşi un puternic sprijin al catolicismului, de si Siretiul 
trecu, in 1421, la Ryngalla, care va fi ştiut sa ocrotească pe domeniul ei legea latina. Nu 
ştim ce isprava va fi făcut episcopul de Siretiu in anul cat oraşul fu al Doamnei divorţate: 
după Nicolae Venatoris, intors la aceasta diecesa, un Ioan poarta titlul episcopal de 
Siretiu de la 1434 inainte. Dar rivalul sau din Baia intra in lupta cu Franciscanii, cari 
pretindeau sa indeplineasca funcţii preutesti prin sate si, cat despre aceia, mergeau prin 
carciume si-si aveau tiitoare in vederea lumii. Nici Ioan, nici urmaşul sau, de la 30 April 



1438, Petru din Zips, nu putură sa mai ridice condiţiile materiale sau morale ale diecesei, 
in care episcopul, care, din nenorocire pentru el, resida de fapt, primia doar şaptezeci de 
galbeni pe an de la putinii credincioşi si nu era ţinut in sama nici de Franciscanii, nici de 
Dominicanii cari mai erau lasati sa cutreiere tara, mai mult pentru plăcerile lor decât 
pentru folosul confesiunii latine. 

Episcopul Melchisedec pomeneşte o notiţa pe un crononograf tradus in 
româneşte, notiţa, de buna sama marginala, care reproduce un antimis al Mitropolitului 
moldovean Macarie, cu data de 1429. Mitropolitul poarta titlul de "al Moldovlahiei si al 
pârtilor de langa Mare". Acest titlu e intru toate corespunzător cu epoca lui Alexandru- 
cel-Bun, când Moldova se numia bisericeste asa: "Moldovlahia" - si Domnul isi zice 
astfel in cunoscutul patrahir ca si in unele din actele sale mai târzii - si când amintirea 
episcopiei de Cetatea- Alba, de curând anexata apoi la Moldova, trebuia sa fie foarte vie. 

Macarie nu mai apare, de alminterea, nicairi, si niciun alt Mitropolit moldovenesc 
nu e amintit pana la tratativele cele noua pentru Unire, intre Roma, adusa la unitatea de 
Cârmuire, si vechiul Bizanţ indaratnic, in 1437 si anii următori. 



